ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สบ. 4/2545

เรื่อง การกําหนดค่าธรรมเนียมการยื่นแบบแสดงรายการข้อมูล

การจดทะเบียน และการยื่นคําขอต่าง ๆ

(ฉบับที่ 20)

 

 อาศัยอํานาจตามความในมาตรา 19(3) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์ ออกข้อกําหนดไว้ดังต่อไปนี้

 ข้อ 1 ให้ยกเลิกความใน (2) ของข้อ 5 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 10/2541 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ ลงวันที่ 10 เมษายน พ.ศ. 2541 และให้ใช้ความต่อไปนี้แทน

 “(2) ค่าธรรมเนียมครั้งต่อไป ให้ผู้เสนอขายหลักทรัพย์ที่เป็นบริษัทที่ออกหลักทรัพย์ ชําระเพิ่มเติมอีกภายในวันที่ 30 เมษายน ของทุกปี

ทั้งนี้ การชําระค่าธรรมเนียมตามวรรคหนึ่งให้เริ่มในปีถัดจากปีที่แบบแสดงรายการข้อมูลการเสนอขายหลักทรัพย์มีผลใช้บังคับ จนกว่าหน้าที่ของบริษัทที่ออกหลักทรัพย์ในการจัดทําและส่งงบการเงินและรายงานเกี่ยวกับฐานะการเงินและผลการดําเนินงานตามมาตรา 56 จะสิ้นสุดลง”

 ข้อ 2 ให้ยกเลิกความในข้อ 6 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 10/2541 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ ลงวันที่ 10 เมษายน พ.ศ. 2541 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 44/2544 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ (ฉบับที่ 18) ลงวันที่ 16 ตุลาคม พ.ศ. 2544 และให้ใช้ความต่อไปนี้แทน

 “ข้อ 6 ค่าธรรมเนียมครั้งแรกตามข้อ 5(1) ให้คิดในอัตรา 30,000 บาท หรืออัตราดังต่อไปนี้ แล้วแต่จํานวนใดจะสูงกว่า

(1) กรณีการเสนอขายหุ้น ให้คิดในอัตราร้อยละ 0.08 ของมูลค่าของหุ้นทั้งหมดที่

เสนอขาย

 ในการคํานวณมูลค่าของหุ้นที่เสนอขาย ให้ใช้ราคาเสนอขายหุ้นเป็นฐานในการคิดค่าธรรมเนียม

(2) กรณีการเสนอขายหุ้นกู้ ให้คิดในอัตราดังนี้

 (ก) หุ้นกู้ที่ออกโดยบริษัทที่มีหุ้นเป็นหลักทรัพย์จดทะเบียนในตลาดหลักทรัพย์

แห่งประเทศไทยให้คิดในอัตราร้อยละ 0.02 ของมูลค่าของหุ้นกู้ทั้งหมดที่เสนอขาย

 (ข) หุ้นกู้ที่ออกโดยบริษัทอื่นนอกจาก (ก) ให้คิดในอัตราร้อยละ 0.04 ของมูลค่า

หุ้นกู้ทั้งหมดที่เสนอขาย

 ในการคํานวณมูลค่าของหุ้นกู้ที่เสนอขาย ให้ใช้ราคาเสนอขายหุ้นกู้เป็นฐานใน

การคิดค่าธรรมเนียม

(3) กรณีการเสนอขายพันธบัตร ให้คิดในอัตราร้อยละ 0.04 ของมูลค่าของพันธบัตร

ทั้งหมดที่เสนอขาย

 ในการคํานวณมูลค่าของพันธบัตรที่เสนอขาย ให้ใช้ราคาเสนอขายพันธบัตรเป็นฐานในการคิดค่าธรรมเนียม

(4) กรณีการเสนอขายหุ้นกู้แปลงสภาพ ให้คิดในอัตราร้อยละ 0.04 ของมูลค่าหุ้นกู้

แปลงสภาพทั้งหมดที่เสนอขาย

 ในการคํานวณมูลค่าของหุ้นกู้แปลงสภาพที่เสนอขาย ให้ใช้ราคาเสนอขายหุ้นกู้แปลงสภาพเป็นฐานในการคิดค่าธรรมเนียม

(5) กรณีการเสนอขายใบสําคัญแสดงสิทธิที่จะซื้อหุ้น

 (ก) ในกรณีที่ใบสําคัญแสดงสิทธิที่จะซื้อหุ้นมีอายุไม่เกินหนึ่งปี ให้คิดในอัตรา

ร้อยละ 0.08 ของมูลค่าของใบสําคัญแสดงสิทธิที่จะซื้อหุ้นทั้งหมดที่เสนอขายรวมกับมูลค่าของหุ้นทั้งหมดที่รองรับใบสําคัญแสดงสิทธิที่จะซื้อหุ้นที่เสนอขาย

 (ข) ในกรณีที่ใบสําคัญแสดงสิทธิที่จะซื้อหุ้นมีอายุมากกว่าหนึ่งปี ให้คิดในอัตรา

ร้อยละ 0.03 ของมูลค่าของใบสําคัญแสดงสิทธิที่จะซื้อหุ้นทั้งหมดที่เสนอขายรวมกับมูลค่าของหุ้นทั้งหมดที่รองรับใบสําคัญแสดงสิทธิที่จะซื้อหุ้นที่เสนอขาย

 ในการคํานวณมูลค่าของใบสําคัญแสดงสิทธิที่จะซื้อหุ้นที่เสนอขาย ให้ใช้ราคาเสนอขายใบสําคัญแสดงสิทธิที่จะซื้อหุ้นนั้นเป็นฐานในการคิดค่าธรรมเนียม และในการคํานวณมูลค่าของหุ้นที่รองรับใบสําคัญแสดงสิทธิที่จะซื้อหุ้นที่เสนอขาย ให้ใช้ราคาที่จะซื้อหุ้นตามใบสําคัญแสดงสิทธิที่จะซื้อหุ้นนั้นเป็นฐานในการคิดค่าธรรมเนียม

(6) กรณีการเสนอขายใบสําคัญแสดงสิทธิที่จะซื้อหุ้นกู้ให้คิดในอัตราร้อยละ 0.03 

ของมูลค่าของใบสําคัญแสดงสิทธิที่จะซื้อหุ้นกู้ทั้งหมดที่เสนอขายรวมกับมูลค่าของหุ้นกู้ทั้งหมดที่รองรับใบสําคัญแสดงสิทธิที่จะซื้อหุ้นกู้ที่เสนอขาย

 ในการคํานวณมูลค่าของใบสําคัญแสดงสิทธิที่จะซื้อหุ้นกู้ที่เสนอขาย ให้ใช้ราคาเสนอขายใบสําคัญแสดงสิทธิที่จะซื้อหุ้นกู้นั้นเป็นฐานในการคิดค่าธรรมเนียม และในการคํานวณมูลค่าของหุ้นกู้ที่รองรับใบสําคัญแสดงสิทธิที่จะซื้อหุ้นกู้ที่เสนอขาย ให้ใช้ราคาที่จะซื้อหุ้นกู้ตามใบสําคัญแสดงสิทธิที่จะซื้อหุ้นกู้นั้นเป็นฐานในการคิดค่าธรรมเนียม

(7) กรณีการเสนอขายใบแสดงสิทธิในการซื้อหุ้นเพิ่มทุนที่โอนสิทธิได้โดยเจ้าของใบ

แสดงสิทธิดังกล่าว ให้คิดในอัตราร้อยละ 0.08 ของมูลค่าของใบแสดงสิทธิในการซื้อหุ้นเพิ่มทุนที่โอนสิทธิได้ทั้งหมดที่เสนอขายรวมกับมูลค่าของหุ้นทั้งหมดที่รองรับใบแสดงสิทธิดังกล่าว

 ในการคํานวณมูลค่าของใบแสดงสิทธิในการซื้อหุ้นเพิ่มทุนที่โอนสิทธิได้ที่เสนอขาย ให้ใช้ราคาเสนอขายใบแสดงสิทธิดังกล่าวเป็นฐานในการคิดค่าธรรมเนียม และในการคํานวณมูลค่าของหุ้นที่รองรับใบแสดงสิทธินั้น ให้ใช้ราคาที่จะซื้อหุ้นตามใบแสดงสิทธิดังกล่าวเป็นฐานในการคิดค่าธรรมเนียม

(8) กรณีการเสนอขายหลักทรัพย์ที่ออกใหม่ตามประกาศคณะกรรมการกํากับ

หลักทรัพย์และตลาดหลักทรัพย์ว่าด้วยการเสนอขายหลักทรัพย์ที่ออกใหม่ต่อกรรมการหรือพนักงาน ให้คิดในอัตราร้อยละ 0.02 ของมูลค่าหลักทรัพย์ทั้งหมดที่เสนอขาย 

 ในกรณีที่มีการเสนอขายใบสําคัญแสดงสิทธิที่จะซื้อหุ้น มูลค่าของหลักทรัพย์ที่เสนอขายให้รวมถึงมูลค่าของหุ้นทั้งหมดที่รองรับใบสําคัญแสดงสิทธิที่จะซื้อหุ้นที่เสนอขายด้วย ทั้งนี้ ในการคํานวณมูลค่าของหลักทรัพย์ที่เสนอขาย ให้ใช้ราคาเสนอขายหลักทรัพย์ดังกล่าวเป็นฐานในการคิดค่าธรรมเนียม และในการคํานวณมูลค่าของหุ้นที่รองรับใบสําคัญแสดงสิทธิที่จะซื้อหุ้นที่เสนอขาย ให้ใช้ราคาที่จะซื้อหุ้นตามใบสําคัญแสดงสิทธิที่จะซื้อหุ้นนั้นเป็นฐานในการคิดค่าธรรมเนียม

(9) กรณีการเสนอขายใบสําคัญแสดงสิทธิอนุพันธ์ ให้คิดค่าธรรมเนียมการยื่นแบบ

แสดงรายการข้อมูลการเสนอขายหลักทรัพย์ครั้งละ 100,000 บาท

(10) กรณีการเสนอขายหลักทรัพย์ที่ออกใหม่ตามประกาศว่าด้วยหลักทรัพย์ที่ออก

ใหม่ พร้อมกับการทําคําเสนอซื้อหลักทรัพย์เดิมของบริษัทจดทะเบียนเพื่อปรับโครงสร้างการถือหุ้นและการจัดการ ให้คิดค่าธรรมเนียมการยื่นแบบแสดงรายการข้อมูลการเสนอขายหลักทรัพย์ครั้งละ 100,000 บาท”

 ข้อ 3 ให้เพิ่มความต่อไปนี้เป็นข้อ 6/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 10/2541 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ ลงวันที่ 10 เมษายน พ.ศ. 2541

 “ข้อ 6/1 การคํานวณค่าธรรมเนียมการยื่นแบบแสดงรายการข้อมูลการเสนอขายหลักทรัพย์ตามข้อ 6 สําหรับกรณีที่มีการกําหนดราคาเสนอขายหลักทรัพย์ในลักษณะดังต่อไปนี้ ให้เป็นดังนี้

(1) ในกรณีที่ราคาเสนอขายหลักทรัพย์กําหนดเป็นช่วงราคา หรือราคาเสนอขายจะ

ไม่เท่ากันในแต่ละช่วงเวลา ให้คํานวณมูลค่าของหลักทรัพย์ที่เสนอขายโดยใช้ราคาสูงสุดที่จะเสนอขาย

(2) ในกรณีที่ราคาเสนอขายหลักทรัพย์กําหนดเป็นสูตรซึ่งอ้างอิงกับข้อมูลในอนาคต 

ให้คํานวณมูลค่าของหลักทรัพย์ที่เสนอขายจากสูตรดังกล่าวโดยใช้ข้อมูลในวันก่อนวันที่ต้องชําระค่าธรรมเนียมครบถ้วนของแบบแสดงรายการข้อมูลการเสนอขายหลักทรัพย์นั้น

(3) ในกรณีที่ราคาเสนอขายกําหนดเป็นสกุลเงินตราต่างประเทศ ให้คํานวณมูลค่า

ของหลักทรัพย์ที่เสนอขายเป็นเงินบาทโดยใช้อัตราแลกเปลี่ยนถัวเฉลี่ยของธนาคารพาณิชย์ (อัตราซื้อตั๋วเงิน) สําหรับการแลกเปลี่ยนสกุลเงินดังกล่าว ตามที่ธนาคารแห่งประเทศไทยประกาศในวันก่อนวันที่ต้องชําระค่าธรรมเนียมครบถ้วนของแบบแสดงรายการข้อมูลการเสนอขายหลักทรัพย์นั้น”

 ข้อ 4 ให้ยกเลิกความใน (2) ของข้อ 7 วรรคหนึ่ง แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 10/2541 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ ลงวันที่ 10 เมษายน พ.ศ. 2541 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 61/2543 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ (ฉบับที่ 14) ลงวันที่ 23 พฤศจิกายน พ.ศ. 2543 และให้ใช้ความต่อไปนี้แทน

 “(2) ในกรณีที่เป็นการเสนอขายหลักทรัพย์ในกรณีอื่นใดที่มิใช่กรณีตาม (1) ให้ผู้เสนอขายหลักทรัพย์ชําระค่าธรรมเนียม 30,000 บาท ในวันที่สํานักงานได้รับแบบแสดงรายการข้อมูลการเสนอขายหลักทรัพย์ และถ้ายังมีส่วนที่เหลือต้องชําระอีก ให้ชําระส่วนที่เหลือให้ครบถ้วนในวันที่สํานักงานได้รับรายละเอียดของข้อมูลและเอกสารหลักฐานที่ครบถ้วนถูกต้องเกี่ยวกับราคาเสนอขายหลักทรัพย์ การจอง การจัดจําหน่าย และการจัดสรร และผู้มีอํานาจลงนามผูกพันนิติบุคคลของผู้เสนอขายหลักทรัพย์ได้ลงลายมือชื่อไว้ในแบบแสดงรายการข้อมูลการเสนอขายหลักทรัพย์ตามหลักเกณฑ์ที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์” 

 ข้อ 5 ให้ยกเลิกความใน (2) ของข้อ 8 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 10/2541 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ ลงวันที่ 10 เมษายน พ.ศ. 2541 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 61/2543 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ (ฉบับที่ 14) ลงวันที่ 23 พฤศจิกายน พ.ศ. 2543 และให้ใช้ความต่อไปนี้แทน

 “(2) ในกรณีที่เป็นการเสนอขายหลักทรัพย์ในกรณีอื่นใดที่มิใช่กรณีตาม (1) ให้บริษัทที่ออกหลักทรัพย์ชําระค่าธรรมเนียมตามส่วนของผู้ถือหุ้นตามงบการเงินสําหรับงวดประจําปีบัญชีล่าสุดที่ยื่นต่อสํานักงาน ในอัตราดังนี้

(ก) บริษัทที่มีส่วนของผู้ถือหุ้นไม่ถึง 500 ล้านบาท

 ให้ชําระค่าธรรมเนียม 50,000 บาท

 (ข) บริษัทที่มีส่วนของผู้ถือหุ้นตั้งแต่ 500 ล้านบาท

 แต่ไม่ถึง 1,000 ล้านบาท ให้ชําระค่าธรรมเนียม 100,000 บาท

 (ค) บริษัทที่มีส่วนของผู้ถือหุ้นตั้งแต่ 1,000 ล้านบาทขึ้นไป

 ให้ชําระค่าธรรมเนียม 300,000 บาท

 ทั้งนี้ สํานักงานอาจเปลี่ยนแปลงอัตราที่กําหนดไว้นี้ได้ แต่จะไม่เป็นผลให้อัตราค่าธรรมเนียมเพิ่มขึ้นเกินกว่าร้อยละ 15 ทุกรอบระยะเวลาสามปี

 ในกรณีที่บริษัทที่ออกหลักทรัพย์เสนอขายหลักทรัพย์หลายประเภท ให้บริษัทที่ออกหลักทรัพย์ชําระค่าธรรมเนียมเพียงจํานวนเดียวตามวรรคหนึ่ง (2) และในกรณีที่บริษัทที่ออกหลักทรัพย์เป็นบริษัทตามข้อ 4(2) หรือ (3) และบริษัทดังกล่าวไม่มีการเสนอขายหลักทรัพย์อื่นใดให้บริษัทชําระค่าธรรมเนียมในอัตราร้อยละ 80 ของค่าธรรมเนียมที่กําหนดไว้ตามวรรคหนึ่ง (2)

 บริษัทที่ออกหลักทรัพย์ใดไม่เคยถูกดําเนินการเปรียบเทียบความผิด เนื่องจากไม่สามารถจัดทําและนําส่งงบการเงินและรายงานเกี่ยวกับฐานะการเงินและผลการดําเนินงานตามที่กฎหมายกําหนดในรอบปีปฏิทินก่อนการชําระค่าธรรมเนียมตามวรรคหนึ่ง ให้บริษัทที่ออกหลักทรัพย์ดังกล่าวได้รับลดหย่อนค่าธรรมเนียมที่ต้องชําระในปีปัจจุบันในอัตราร้อยละ 20 ของค่าธรรมเนียมทั้งหมดที่ต้องชําระ”

 ข้อ 6 ในปี พ.ศ. 2545 ให้บริษัทที่ออกหลักทรัพย์ได้รับลดหย่อนค่าธรรมเนียมตามข้อ 5(2) แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สบ. 10/2541 เรื่อง การกําหนดค่าธรรมเนียมการยื่นแบบแสดงรายการข้อมูล การจดทะเบียน และการยื่นคําขอต่าง ๆ ลงวันที่ 10 เมษายน พ.ศ. 2541 ซึ่งแก้ไขเพิ่มเติมโดยประกาศฉบับนี้ ตามหลักเกณฑ์ดังนี้ 

(1) บริษัทที่ออกหลักทรัพย์ที่มีรอบระยะเวลาบัญชีสิ้นสุดในเดือนมีนาคม ให้ได้รับ

ลดหย่อนค่าธรรมเนียมในอัตราหนึ่งในสี่ส่วนของค่าธรรมเนียมทั้งหมดที่ต้องชําระ

(2) บริษัทที่ออกหลักทรัพย์ที่มีรอบระยะเวลาบัญชีสิ้นสุดในเดือนมิถุนายน ให้ได้รับลดหย่อนค่าธรรมเนียมในอัตราหนึ่งในสองส่วนของค่าธรรมเนียมทั้งหมดที่ต้องชําระ

(3) บริษัทที่ออกหลักทรัพย์ที่มีรอบระยะเวลาบัญชีสิ้นสุดในเดือนกันยายน ให้ได้รับลดหย่อนค่าธรรมเนียมในอัตราสามในสี่ส่วนของค่าธรรมเนียมทั้งหมดที่ต้องชําระ

 ให้บริษัทที่ออกหลักทรัพย์ที่ได้รับลดหย่อนค่าธรรมเนียมตามวรรคหนึ่ง ชําระค่าธรรมเนียมดังกล่าวภายในสามเดือนนับแต่วันสิ้นสุดรอบระยะเวลาบัญชี

 ข้อ 7 ประกาศนี้ให้มีผลใช้บังคับตั้งแต่วันที่ 21 มกราคม พ.ศ. 2545 เป็นต้นไป

ประกาศ ณ วันที่ 18 มกราคม พ.ศ. 2545

(นายประสาร ไตรรัตน์วรกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์